Jaroslav Demko
Doc. Ing. **Jaroslav Demko,** CSc. je od 27. augusta 2018 rektorom Katolíckej univerzity v Ružomberku (KU). Za rektora bol 9. mája 2018 zvolený akademickým senátom a 16. mája 2018 potvrdený veľkým kancelárom KU rímskokatolíckym arcibiskupom metropolitom Bernardom Boberom. Do funkcie ho 7. augusta 2018 vymenoval prezident SR Andrej Kiska. Slávnostná inaugurácia rektora sa uskutočnila v stredu 26. septembra 2018. Za rektora ho znovu vymenovala prezidentka Zuzana Čaputová 27. augusta 2022.

Kariéra
-------

Jaroslav Demko pracoval na Technickej univerzite vo Zvolene a po niekoľkoročnej praxi na pozícii manažéra životného prostredia v MONDI SCP (1997-2004) úspešne viedol Vodárenskú spoločnosť Ružomberok (2004-2011).

Špecializuje sa na bioenergetiku, ekológiu, environmentalistiku, ekosystémové služby, vodu a odpady. Úzko spolupracoval so Slovenskou národnou akreditačnou službou pri akreditáciách orgánov posudzovania zhody.

Prakticky od jej vzniku spolupracuje s Katolíckou univerzitou v Ružomberku. Na tamojšej pedagogickej fakulte je zamestnaný od roku 2011. Pôsobil na Ústave transdisciplinárnych štúdií v životnom prostredí, potom ako vedúci katedry biológie a ekológie.

Spolupracuje s viacerými univerzitami na Slovensku (Technická univerzita vo Zvolene, Slovenská technická univerzita v Bratislave, Univerzita Mateja Bela v Banskej Bystrici, Trnavská univerzita v Trnave).

Jaroslav Demko je autorom alebo spoluautorom viacerých monografií a vedeckých prác, napríklad energetickej produkčnej analýzy trstiny obyčajnej, skúmal fytoenergetiku aj vertikálne rozšírenie kliešťa obyčajného, taktiež reflektoval aj pápežskú encykliku o životnom prostredí *Laudato Sí*. Venuje sa tiež vývoju vodného práva na Slovensku.

Patent: Spôsob úpravy drevnej hmoty
-----------------------------------

Jaroslav Demko bol autorom patentu (vôbec prvého na KU) *Spôsob úpravy drevnej hmoty na zvýšenie jej energetickej hodnoty*, vďaka ktorému sa vedcovi podarilo zvýšiť pomocou stimulátora obsah makroergických (vysokoenergetických) látok v drevine Demkov patent by mohol orientovať výskum na pestovanie špeciálnej biomasy pre energetické účely. „*Praktické využitie tohto patentu je všade tam, kde sa  z istých rastlinných druhov cieleným spôsobom vyrába energetická biomasa a to ako energetický zdroj pre výrobu elektrickej energie alebo tepla.*"

Svojím patentom upozornil J. Demko aj na nízky podiel patentov na Slovensku v prepočte na počet obyvateľov. „*Príčinou nie je malá invencia vedcov, ale nazdávam sa, že je to chyba systému riadenia vedy, výskumu a technického rozvoja. Slovenská veda je takmer výlučne orientovaná na produkciu takých vedeckých výstupov, v ktorých sa patenty, žiaľ, nenachádzajú, čo je veľká škoda, pretože patent v sebe zahŕňa nielen novosť, ale aj aplikovateľnosť v praxi, teda jeho reálnu využiteľnosť.*"

Inaugurácia rektora Katolíckej univerzity v Ružomberku
------------------------------------------------------

Inaugurácia nového rektora KU sa uskutočnila v stredu 26. septembra 2018 počas slávnosti Veni Sancte pri príležitosti otvorenia nového akademického roka 2018/2019. Slávnosť sa začala v kostole sv. Rodiny v Ružomberku-Rybárpoli a pokračovala zhromaždením akademickej obce v Aule sv. Jána Pavla Druhého na univerzite.

Na inaugurácii vyslovil podporu novému rektorovi veľký kancelár KU a košický arcibiskup-metropolita Mons. Bernard Bober: „*Pán rektor, sme s vami, počítajte s našou pomocou a modlitbami. Bude nás tešiť každá pozitívna správa o našej univerzite. Nech vás sprevádza dobrá rada vašich najbližších poradcov a podpora v zázemí vašej rodiny. Je na vás všetkých, hlavne na akademickej obci, študentoch a vedení univerzity a fakúlt, aby sme spoločne pri oslave dvadsiateho výročia vzniku univerzity mohli spokojne konštatovať, že Katolícka univerzita je univerzitou komplexne dospelou, nielen v oblasti katolíckej viery a náuky, ale aj v oblasti akademického vzdelávania a bádania. V tomto máte plnú podporu Konferencie biskupov Slovenska a všetkých jej členov.*"

Rektor Jaroslav Demko v inauguračnom príhovore vyzval k zjednoteniu sa na akademickej pôde: „*Ak nebude naša univerzita silná ako celok, nebudú silné ani fakulty, ani katedry. Preto je mojím prianím a ambíciou, aby sa nám spoločne podarilo vytvoriť pulzujúci akademický ekosystém, v ktorom sa budeme navzájom posilňovať a povzbudzovať, ale kde budeme aj otvorení konštruktívnej kritike. Naším spoločným cieľom bude trvalo udržateľný rozvoj KU spolu s udržiavaním podmienok na prehlbovanie vnútorného života s Bohom medzi zamestnancami aj študentmi Katolíckej univerzity.*"

Prvé funkčné obdobie (2018-2022)
--------------------------------

Pri menovaní prezidentom v tlačovom vyhlásení rektor Jaroslav Demko uviedol: „*Funkciu rektora vnímam ako službu, v ktorej nadviažem na to dobré po mojich predchodcoch a súčasne chcem skvalitniť úroveň vzdelávania a akademický život v srdci Slovenska. Ďakujem akademickej obci a akademickému senátu za dôveru. Funkciu rektora Katolíckej univerzity prijímam s veľkou pokorou a v očakávaní produktívnej spolupráce so všetkými zložkami univerzity.*" Počas nástupu do funkcie sa chcel zamerať na finančné stabilizovanie univerzity, akreditovanie čo najväčšieho počtu študijných programov a potenciálne vznik technických odborov. Podľa J. Demka by na KU nemal chýbať ani manažérsky systém riadenia a systém riadenia kvality.

Prvou medzinárodnou návštevou, ktorú J. Demko prijal v prvom funkčnom období, bol tanzánsky biskup Ludovick Joseph Minde.

Akademický senát KU schválil 25. septembra 2018 nový štatút univerzity, ktorý je základný vnútorným riadiacim predpisom. Ako vyplýva zo štatútu, Katolícka univerzita v Ružomberku je verejná vysoká škola a reprezentuje prítomnosť Katolíckej cirkvi v spoločnosti: nielen rešpektovaním katolíckej náuky, ale aj bádaním, službou Božiemu ľudu a dialógom s ľuďmi dobrej vôle. Cieľom je vychovať vzdelaného a mravného odborníka.

Začiatkom roka 2019 dokončil Demko rekonštrukciu internátov na bloku C nachádzajúcom sa na Hrabovskej ceste. Od 15. januára 2019 nesie aula teologickej fakulty v Košiciach názov po svätých košických mučeníkoch. „*Tým väčšmi sa potvrdí prepojenosť s Ružomberkom, kde univerzitná aula nesie meno svätého Jána Pavla Druhého, ktorý v roku 1995 svätorečil Marka Križina, Štefana Pongráca a Melichara Grodeckého*", vyhlásil pri posvätení auly rektor J. Demko.

V rozhovore s Jánom Košturiakom z januára 2019 definoval rektor J. Demko možné oblasti výskumu v priebehu najbližších desiatich rokov, a to napríklad dôstojnosť ľudskej osoby, aktualizácia sociálnej náuky Cirkvi do bežných problémov ľudí, prepájanie verejného, osobného života s náboženským a cirkevným, energie, najmä bioenergie, odstraňovanie chudoby, mediálna výchova, ale aj ochrana starých, chorých a nenarodených.

### Konzorcium univerzít

V utorok 22. októbra 2019 podpísal rektor Katolíckej univerzity v Ružomberku Jaroslav Demko memorandum o spolupráci spolu s ďalšími ôsmimi slovenskými vysokými školami, ktorého cieľom je založiť konzorcium univerzít ako právnickú osobu. Konzorcium by malo zlepšiť postavenie členských univerzít v akademických rankingoch, v medzinárodnej spolupráci a pomôcť lepšej kooperácii medzi univerzitami navzájom. Plánované konzorcium, ktoré združí najmä univerzity na strednom a severnom Slovensku, zastupuje až 50-tisíc študentov a 4-tisíc zamestnancov.

### Dvadsiate výročie KU

V roku 2020 si Katolícka univerzita v Ružomberku pripomenula 20. výročie svojho založenia. Bohatý program 20. výročia, ktorý zahŕňa odborné, vedecké, ale i kultúrne a spoločenské aktivity, musela univerzita odročiť pre koronavírus. Začiatkom roka 2020 sa však uskutočnil ples univerzity a premiéra dokumentárneho filmu *Made in Ružomberok* o histórii školstva v Ružomberku. 

Práve v deň 20. výročia založenia 1. júla 2020 sa na KU uskutočnila ďakovná bohoslužba Te Deum, udelenie čestného doktorátu profesorovi Štefanovi Kassayovi a čestného titulu *profesor emeritus* Eduardovi Bublincovi. Navyše v tento deň podpísala KU memorandum o spolupráci so Žilinským samosprávnym krajom a otvorila kabinet dejín.

Vzhľadom na pandémiu covidu-19 sa časť osláv 20. výročia KU presunula aj do roku 2021, rektor KU J. Demko odovzdal pamätné medaily mnohým osobnostiam, ktoré sa pričinili o vznik tejto vysokej školy, alebo napríklad Trnavskej univerzite, vďaka ktorej v roku 1995 boli položené základy Katolíckej univerzity založením Pedagogického inštitútu sv. Ondreja pri Trnavskej univerzite so sídlom v Ružomberku.

Do nového akademického roka 2021/2022 vstúpila KU s inovovanou a redizajnovanou webstránkou.

Druhé funkčné obdobie (2022-2026)
---------------------------------

J. Demko vstúpil do druhého funkčného obdobia rektora Katolíckej univerzity 27. augusta 2022. Deň predtým podpísal Memorandum o spolupráci v oblasti vedy a vzdelávania s Univerzitou veterinárneho lekárstva a farmácie v Košiciach. Univerzita tiež spustila nový študijný program európsky spoločný magister sociálnej práce s deťmi a mládežou, čo je prvý výsledok programu Erasmus Mundus Joint Master's na Slovensku. Pod Demkovým vedením sa Katolíckej univerzite podarilo zosúladiť svoj vnútorný systém v súlade so zákonom o zabezpečovaní kvality vysokoškolského vzdelávania.

Slávnostná inaugurácia rektora J. Demka na roky 2022-2026 sa uskutočnila v stredu 21. septembra 2022. Pre médiá sa vyjadril, aby sa okrem rozvoja humanitných predmetov KU viacej zapájala do medzinárodných grantov. *„Nestrachujme sa o budúcnosť, buďme pripravení, pracujme, nezaháľajme, ale nenechajme sa ovládať obavami a zviazať do kazajky strachu. Svojimi trápeniami ničomu neprospejeme. Treba opäť nabrať dych, vysúkať rukávy a venovať sa svojmu poslaniu, ktoré spočíva vo vede, výchove a vzdelávaniu. K tomu sme poslaní,"* uviedol vo svojom slávnostnom inauguračnom príhovore.

Ocenenia
--------

J. Demkovi udelila v roku 2007 Technická univerzita vo Zvolene pamätnú medailu za rozvoj univerzity a vynikajúce výsledky a v roku 2016 dostal ďakovný list Fakulty ekológie a environmentalistiky TU vo Zvolene pri 25. výročí založenia fakulty.

Na návrh dekana Fakulty ekológie a environmentalistiky Technickej univerzity vo Zvolene prof. Ing. Mariána Schwarza, CSc. pri príležitosti osláv 30. výročia založenia fakulty ekológie a environmentalistiky udelili pamätnú medailu Technickej univerzity vo Zvolene 8. decembra 2021 ako ocenenie dlhoročnej spolupráce a ako vyjadrenie vďaky za zásluhy o rozvoj fakulty rektorovi KU v Ružomberku J. Demkovi.

Referencie
----------

1. ↑  A.S, Petit Press. *Katolícka univerzita bude mať nového rektora* [online]. myliptov.sme.sk, [cit. 2019-03-20]. Dostupné online.
2. ↑   *Veľký kancelár potvrdil kandidáta na rektora KU* [online]. www.ku.sk, [cit. 2019-03-20]. Dostupné online. [nefunkčný odkaz]
3. ↑  S.R.O, 24hod sk-24 hodín s r o- WebSys. *Prezident vymenoval do funkcie rektora KU v Ružomberku Jaroslava Demka* [online]. 24hod.sk, [cit. 2019-03-20]. Dostupné online.
4. 1 2 3  WWW.TKKBS.SK. *V Ružomberku inaugurovali nového rektora Katolíckej univerzity* [online]. www.tkkbs.sk, [cit. 2019-03-20]. Dostupné online.
5. ↑   *Prezidentka Slovenskej republiky | Vymenovania a odvolania* [online]. Bratislava: Kancelária prezidenta SR, [cit. 2022-09-24]. Dostupné online.
6. ↑  Encyklika Svätého Otca Františka LAUDATO SI’
7. ↑   *Ľudia KU* [online]. ludia.ku.sk, [cit. 2019-03-20]. Dostupné online. Archivované 2019-04-17 z originálu.
8. ↑   *Vedecký kaleidoskop | Biomasa môže dať viac tepla | Biomasa môže dať viac tepla* [online]. vedeckykaleidoskop.cvtisr.sk, [cit. 2019-03-20]. Dostupné online.
9. ↑  Spôsob úpravy drevnej hmoty na zvýšenie jej energetickej hodnoty
10. 1 2  HAZÉOVÁ, Frédérique. *Slovenský vedec zvýšil energetické parametre biomasy* [online]. science.sk, [cit. 2019-03-20]. Dostupné online. Archivované 2019-07-10 z originálu.
11. 1 2  EDUCTECH. *Slovenský vedec: Ako zanechať po sebe dobré stopy* [online]. Eductech, 2018-09-05, [cit. 2019-03-20]. Dostupné online.
12. ↑   *Prezident vymenoval nového rektora Katolíckej univerzity* [online]. www.ku.sk, [cit. 2019-03-20]. Dostupné online. Archivované 2018-08-14 z originálu.
13. ↑  GAZDA, Imrich. *rmagazín* [online]. 2018-05-09, [cit. 2019-03-20]. Dostupné online.
14. ↑  AZET.SK. *Do čela Katolíckej univerzity nastúpil nový rektor Jaroslav Demko* [online]. aktuality.sk, [cit. 2019-03-20]. Dostupné online.
15. 1 2   *Katolícka univerzita má nový štatút, je registrovaný už aj na ministerstve školstva* [online]. www.ku.sk, [cit. 2019-03-20]. Dostupné online. Archivované 2020-10-27 z originálu.
16. ↑   *Zrekonštruovali sme internát C na Hrabovskej ceste* [online]. www.ku.sk, [cit. 2019-03-20]. Dostupné online. Archivované 2019-03-27 z originálu.
17. ↑  DEMKO, Jaroslav. *Rektor KU v Košiciach: Svätci sú nepodkupní* [online]. www.ku.sk, 2019-01-15, [cit. 2019-03-20]. Dostupné online. Archivované 2019-03-27 z originálu.
18. ↑  KOŠTURIAK, Ján. *Vízia civilizácie lásky* [online]. 23.1.2019, [cit. 2019-03-20]. Dostupné online.
19. ↑   *KU v Ružomberku súčasťou pripravovaného Konzorcia slovenských univerzít* [online]. ku.sk, [cit. 2019-10-24]. Dostupné online. Archivované 2019-10-24 z originálu.
20. ↑   *KU v Ružomberku podpísala Memorandum o spolupráci s ŽSK* [online]. ku.sk, [cit. 2020-07-17]. Dostupné online. Archivované 2020-07-17 z originálu.
21. ↑  ZÁBOJNÍKOVÁ, Anna. *rmagazín* [online]. 2020-07-11, [cit. 2020-07-17]. Dostupné online.
22. ↑   *Stáli sme pri vzniku Katolíckej univerzity. Spájajú nás dobré vzťahy a spolupráca* [online]. www.truni.sk, [cit. 2021-09-02]. Dostupné online. Archivované 2021-09-02 z originálu.
23. ↑   *KU v Ružomberku podpísala Memorandum o spolupráci s Univerzitou veterinárneho lekárstva a farmácie v Košiciach | Novinky Katolíckej univerzity | Katolícka univerzita v Ružomberku* [online]. www.ku.sk, [cit. 2022-10-10]. Dostupné online.
24. ↑   *Jedinečný magisterský program KU v Ružomberku priťahuje študentov z celého sveta | Novinky Katolíckej univerzity | Katolícka univerzita v Ružomberku* [online]. www.ku.sk, [cit. 2022-10-10]. Dostupné online.
25. ↑   *KU v Ružomberku zosúladila svoj vnútorný systém | Novinky Katolíckej univerzity | Katolícka univerzita v Ružomberku* [online]. www.ku.sk, [cit. 2022-10-10]. Dostupné online.
26. ↑  TERAZ.SK. *Rektor Demko: KU by sa mala viac zapojiť do medzinárodného výskumu* [online]. TERAZ.sk, 2022-09-21, [cit. 2022-10-10]. Dostupné online.
27. ↑   *Veni Sancte zahájilo nový akademický rok na Katolíckej univerzite | Žijem v Ružomberku* [online]. www.zijemvrk.sk, [cit. 2022-10-10]. Dostupné online.
28. ↑   *Rektor udelil Pamätnú medailu TUZVO | Technická univerzita Zvolen* [online]. www.tuzvo.sk, [cit. 2021-12-20]. Dostupné online.

Externé odkazy
--------------

* Jaroslav Demko v relácii Hosť nedeľného rána 13. septembra 2020
* Rozhovor prof. Jána Košturiaka s J. Demkom "Vízia civilizácie lásky"
* Rozhovor prof. Štefana Kassaya s J. Demkom na Youtube
* Rozhovor v Katolíckych novinách

Autoritné údaje: * SNK: 199814